Pompierii din judeţul Neamţ au intervenit marţi seara pentru a ajuta un bărbat care a anunţat că rămăsese blocat în apartament. Echipa de intervenţie a descoperit că bărbatul rămăsese cu o mână blocată sub pat, în timp ce încerca să recupereze telecomanda căzută.

Potrivit reprezentanţilor Inspectoratului pentru Situaţii de Urgenţă Neamţ, pompierii au fost solicitaţi să intervină marţi seara pentru deblocarea unei persoane blocate într-un apartament în municipiul Roman, potrivit News.ro.

O echipă de intervenţie a mers la locul respectiv, pompierii au intrat uşor în apartamentul situat la parter deoarece uşa era descuiată.

Ei au găsit un bărbat de 33 de ani care rămăsese cu o mână blocată sub pat în încercarea de a recupera telecomanda.

Pompierii au ridicat patul şi au rezolvat astfel situaţia.

Bărbatul a povestit echipei de intervenţie că a încercat o oră să-şi scoată mână de sub pat, iar în momentul în care a văzut că nu reuşeşte a sunat la 112.